b'\n_START_ARTICLE_\nMaisto mokslinis komitetas\n_START_PARAGRAPH_\nMaisto mokslinis komitetas, MMK (angl. Scientific Committee on Food, SCF) \xe2\x80\x93 1974 m. \xc4\xafsteigtas mokslinis komitetas, teiki\xc4\x85s Europos maisto saugos tarnybai ir Europos Komisijai informacij\xc4\x85 maisto saugos klausimais. Nuo 2003 m. gegu\xc5\xbe\xc4\x97s priskirtas Europos maisto saugos tarnybai.\n_START_SECTION_\nMMK tikslai\n_START_PARAGRAPH_\nMMK teikia Europos Komisijai nepriklausomas mokslines konsultacijas klausimais, susijusiais su visuomen\xc4\x97s sveikata bei maisto vartojimu. EK turi konsultuotis su MMK, kai tai daryti juridi\xc5\xa1kai b\xc5\xabtina. Europos Komisija gali nutarti kreiptis \xc4\xaf MMK d\xc4\x97l bet kurio klausimo, susijusio su maisto sauga bei maisto vartotoj\xc5\xb3 sveikata, nors tam gali prireikti kit\xc5\xb3 komitet\xc5\xb3 pagalbos. MMK gali kreiptis \xc4\xaf EK d\xc4\x97l i\xc5\xa1kilusi\xc5\xb3 ar paai\xc5\xa1k\xc4\x97jusi\xc5\xb3 gr\xc4\x97smi\xc5\xb3 maisto saugos klausimais._NEWLINE_Prad\xc5\xbeioje MMK daugiausia u\xc5\xbesi\xc4\x97m\xc4\x97 maisto priedais, bet kit\xc5\xb3 klausim\xc5\xb3 nagrin\xc4\x97jimo svarba did\xc4\x97jo ple\xc4\x8diantis ES \xc4\xafstatym\xc5\xb3 apr\xc4\x97p\xc4\x8diai. MMK \xc4\x97m\xc4\x97 nagrin\xc4\x97ti ir tokius klausimus, kaip gardikliai, maistin\xc4\x97s med\xc5\xbeiagos, mityba, ter\xc5\xa1alai, maisto higiena ir mineralinis vanduo.\n_START_SECTION_\nMMK nariai\n_START_PARAGRAPH_\nEuropos Komisija skiria nepriklausomus mokslinius ekspertus i\xc5\xa1 Europos S\xc4\x85jungos dirbti MMK nariais. Pagrindin\xc4\x97 nari\xc5\xb3 funkcija yra teikti objektyvi\xc4\x85 ir autoriteting\xc4\x85 informacij\xc4\x85, su maistu susijusiais klausimais. MMK dirba toki\xc5\xb3 sri\xc4\x8di\xc5\xb3 kaip mityba, toksikologija, maisto higiena, maisto technologija, mikrobiologija, biotechnologija ir molekulin\xc4\x97 biologija ekspertai._NEWLINE_2011 m. lapkrit\xc4\xaf MMK tur\xc4\x97jo 19 nari\xc5\xb3 i\xc5\xa1 \xc4\xafvairi\xc5\xb3 ES \xc5\xa1ali\xc5\xb3._NEWLINE_Kiekvieno susitikimo metu MMK nariai turi deklaruoti ar turi komercini\xc5\xb3 ar kitoki\xc5\xb3 interes\xc5\xb3 nagrin\xc4\x97jamais klausimais. \xc5\xa0ios deklaracijos \xc4\xaftraukiamos \xc4\xaf susitikim\xc5\xb3 protokolus, kurie skelbiami internete.\n_START_SECTION_\nPertvarkymai\n_START_PARAGRAPH_\nEK, per\xc5\xbevelgusi MMK veikl\xc4\x85 galvij\xc5\xb3 kempi\xc5\xa1kosios encefalopatijos kriz\xc4\x97s metu, pertvark\xc4\x97 savo komitetus \xe2\x80\x93 dal\xc4\xaf pakeit\xc4\x97, \xc4\xafk\xc5\xabr\xc4\x97 nauj\xc5\xb3. Visus \xc5\xa1iuos komitetus dabar pri\xc5\xbei\xc5\xabri Mokslinis valdymo komitetas (angl. Scientific Steering Committee), buv\xc4\x99s Daugiadisciplininis mokslinis komitetas (angl. Multi-disciplinary Scientific Committee), kuris kartu kuruoja kai kuriuos specifinius klausimus, pvz., galvij\xc5\xb3 kempi\xc5\xa1k\xc4\x85j\xc4\x85 encefalopatij\xc4\x85. Atsakomyb\xc4\x97 u\xc5\xbe visus patariamuosius mokslinius komitetus irgi buvo perkelta \xc4\xaf Sveikatos ir vartotoj\xc5\xb3 apsaugos generalin\xc4\xaf direktorat\xc4\x85, kuris u\xc5\xbesiima vartotoj\xc5\xb3 politika ir vartotoj\xc5\xb3 sveikatos sauga. \xc5\xa0is perk\xc4\x97limas susij\xc4\x99s su siekimu apsaugoti \xc5\xa1i\xc5\xb3 mokslini\xc5\xb3 komitet\xc5\xb3 nepriklausomum\xc4\x85 atskiriant ekspertini\xc5\xb3 patarim\xc5\xb3 funkcij\xc4\x85 nuo EK dali\xc5\xb3, u\xc5\xbesiiman\xc4\x8di\xc5\xb3 tiesiogine politika ir \xc4\xafstatym\xc5\xb3 leidyba._NEWLINE_MMF nuomon\xc4\x97 apie nagrin\xc4\x97tus klausimus ir susitikim\xc5\xb3 protokolai skelbiami Europos Komisijos svetain\xc4\x97je europa.eu.int. MMK nuomones skelbia ir EK publikacij\xc5\xb3 biuras kaip prane\xc5\xa1imus serijoje \xe2\x80\x9eMaisto mokslas ir technologijos\xe2\x80\x9c.'